Starea de urgenţă în Noua Caledonie, lovită de mai multe zile de revolte, va fi ridicată luni la ora 20.00 (ora Parisului, ora 18.00 GMT, marţi 05.00 la Nouméa), a anunţat duminică preşedinţia franceză, care a mai indicat că 480 de jandarmi mobili vor ajunge ca întăriri în arhipelag, notează AFP.
Ridicarea acestor măsuri excepţionale urmează „să permită reuniunile diferitelor componente ale FLNKS (componenta principală separatistă) şi deplasarea prin bariere a aleşilor sau responsabililor în măsură să ceară ridicarea acestora”, a explicat aceeaşi sursă într-un comunicat.
Situaţia rămâne dificilă la faţa locului, poliţia depunând în continuare eforturi să controleze anumite cartiere din Grand Nouméa. Şi chiar dacă noaptea de duminică spre luni a fost relativ calmă, aeroportul internaţional va rămâne închis pentru zboruri de pasageri cel puţin până pe 2 iunie.
Starea de urgenţă a fost instituită pe 15 mai (ora Parisului, 16 mai la Nouméa), după violenţe care au făcut până în prezent şapte morţi şi al căror detonator a fost adoptarea la Paris a unei reforme care prevedea dezgheţarea organului electoral local, adică extinderea sa la persoane stabilite de mai puţin de 10 ani. Partizanii independenţei consideră că acest dezgheţ riscă să „minorizeze” şi mai mult poporul indigen kanak.
În ciuda tensiunilor încă mari, preşedintele Emmanuel Macron a decis pentru moment să nu reînnoiască starea de urgenţă. Aceasta nu va fi prelungită dincolo de termenul legal de 12 zile, a subliniat Palatul Elysée.